ફ્લૅન્ક રોડ સિટિઝન્સ ફોરમના ગૌરવ વોરા અને ક્રિષ્નકુમાર સુબ્રમણ્યમે મિડ-ડે LOCAL સાથે આ સંદર્ભમાં વાતચીત કરતાં કહ્યું હતું કે ‘સાયન-ઈસ્ટમાં આવેલા રૂપમ સિનેમાની બાજુનો નામદેવ ગ. કોળી શિવકર માર્ગ અને ગાંધી માર્કેટની બાજુમાં આવેલા સ્કીમ-નંબર ૬ રોડ-નંબર ૩૧ આ બન્ને રોડ ફક્ત રિપેર કરીને સુધરાઈ પ્રજાના પૈસા બચાવી શકી હોત, પણ સુધરાઈ એમ કરવાને બદલે જે રોડની ફૂટપાથનાં કાર્યો હજી ત્રણ-ચાર વર્ષ પહેલાં જ કયાર઼્ હતાં એ ફરીથી કરી રહી છે. આ રસ્તાઓ પર કોઈ જાતનાં હેવી વેહિકલ્સની અવરજવર નથી કે એ રસ્તાઓનું રિનોવેશન કરવું પડે. આ રસ્તાઓ મામૂલી રિપેરિંગ કરવાથી પણ લોકોપયોગી બની શકે એમ હતા. અમારા ફોરમ દ્વારા એનો સખત વિરોધ કરવામાં આવ્યો હતો. અમે સંબંધિત વિભાગના અધિકારીને મળીને અમારો વિરોધ કેમ છે એ વાતની સમજણ પણ આપી હતી. આમ છતાં સંબંધિત વિભાગના અધિકારીઓએ અમારી વાત સામે આંખ આડા કાન કરીને પોતાનું ધાર્યું જ કર્યું. એનાથી શું સ્પષ્ટ થાય છે અમારે કોઈને સમજાવવાની જરૂર છે ખરી?’